Burger King-baas se syfers lyk dalk beter | Netwerk24
Deur Hanlie Stadler 11 September 2019 16:59
Die maatskappy wat sy fortuin uit dobbel gemaak het, maar sy vingers met oliebolle verskroei het, gaan oënskynlik vir eerste keer in drie jaar 'n positiewe wesensverdienste oplewer.
'n Pakkie Burger King skyfies. Foto: Burger King
Grand Parade Investments (GPI) ly nou al 'n wesensverlies sedert 2017, wat daaraan toegeskryf word hy hom in die kosbedryf begewe het met die verkryging van die meesterlisensie vir Burger King in Suid-Afrika in 2013.
Hoewel Burger King-verkope flink verloop, het dit eers teen verlede jaar begin lyk asof dié franchise gelykbreekvlak nader, maar intussen het GPI die meesterlisensie vir Dunkin' Donuts en Baskin-Robbins ('n roomysfranchise) gekoop wat groot smart meegebring het. Dié winkels is vroeër vanjaar gelikwideer en die feit dat dit uit die syfers gehaal word, verklaar bes moontlik die wesensverdienste.
Daarby het GPI ook onlangs heelwat van sy Spur-aandele verkoop, en ná die einde van sy boekjaar in Junie sy belang in die dobbelmaatskappy Sun Slots.
In 'n handelsverklaring sê GPI sy basiese verlies per aandeel vir die boekjaar tot einde Junie gaan tussen 7,21c en 9,55c per aandeel wees, 'n verbetering van tussen 18% en 38% tenoor die vorige jaar se verlies.
Sy wesensverdienste per aandeel gaan egter positief wees op tussen 7,97c en 10,21c per aandeel. In 2018 is 'n wesensverlies gely.